Rozhodnutie Rady
z 22. septembra 1997
o schválení zmien a doplnení Dohovoru o riadení pohybu nebezpečných odpadov cez hranice štátov a ich zneškodňovaní (Bazilejský dohovor) v mene spoločenstva, ako je ustanovené v rozhodnutí III/1 konferencie zmluvných strán
(97/640/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 130s ods. 1 spolu s prvou vetou článku 228 ods. 2 a prvým pododsekom článku 228 ods. 3,
so zreteľom na návrh Komisie [1],
so zreteľom na stanovisko Európskeho parlamentu [2],
keďže rozhodnutím 93/98/EHS [3] spoločenstvo schválilo Dohovor o riadení pohybu nebezpečných odpadov cez hranice štátov a ich zneškodňovaní, ktorý je bežne známy ako Bazilejský dohovor, stalo sa dňa 7. mája 1994 riadnou zmluvnou stranou dohovoru;
keďže na základe rozhodnutia Rady z 22. júna 1995 sa Komisia v mene spoločenstva a na základe konzultácií so zástupcami členských štátov zúčastňovala rokovaní v súvislosti s tretím stretnutím konferencie zmluvných strán Bazilejského dohovoru s cieľom zmeniť a doplniť dohovor v súlade s rozhodnutím II/12 konferencie zmluvných strán; keďže podľa uvedeného rozhodnutia mal byť okamžite zakázaný export nebezpečných odpadov smerujúci z krajín OECD do nečlenských krajín OECD a export nebezpečných odpadov určených na účely zhodnocovania mal byť do 31. decembra 1997 obmedzený a od uvedeného dátumu mal byť úplne zakázaný;
keďže na základe týchto rokovaní konferencia zmluvných strán prijala 22. septembra 1995 rozhodnutie III/1 o vložení do dohovoru nového úvodného odseku 7 bis, nového článku 4A a novej prílohy VII; keďže rozhodnutie III/1 sa snaží okamžite zakázať export nebezpečných odpadov, určených na konečné zneškodnenie, prepravovaných z krajín zmluvných strán uvedených v prílohe VII do štátov, ktoré nie sú v prílohe uvedené, a do 31. decembra 1997 obmedzenie a od tohto dátumu úplný zákaz exportu nebezpečných odpadov určených na účely regenerácie, prepravovaných zo zmluvných strán uvedených v prílohe VII do štátov, ktoré v tejto prílohe uvedené nie sú;
keďže právne predpisy spoločenstva o preprave odpadu boli na základe toho doplnené a zmenené nariadením Rady (ES) č. 120/97 z 20. januára 1997, ktoré doplnilo a zmenilo nariadenie (EHS) č. 259/93 o inšpekcii a kontrole prepravy odpadu v rámci, do a z Európskeho spoločenstva [4];
keďže na základe článku 17 dohovoru sú zmeny a doplnky Bazilejského dohovoru otvorené pre ratifikáciu, schválenie, formálne potvrdenie alebo prijatie; keďže zmena a doplnok nadobudne platnosť pre zmluvné strany, ktoré ju akceptovali, 90. deň odo dňa prijatia ratifikačných listín, schvaľovacích listín, listín o formálnom potvrdení a listín o prijatí depozitárom minimálne od troch štvrtín zmluvných strán, ktoré zmeny a doplnky akceptovali,
ROZHODLA TAKTO:
Článok 1
Týmto sa v mene spoločenstva schvaľujú zmeny a doplnenia Dohovoru o riadení pohybu nebezpečných odpadov cez hranice štátov a ich zneškodňovaní ako sú ustanovené v rozhodnutí III/1 prijatom konferenciou zmluvných strán 22. septembra 1995.
Text zmien a doplnení je priložený k tomuto rozhodnutiu.
Článok 2
Predseda Rady sa týmto oprávňuje určiť osobu/-y splnomocnenú/-é uložiť schvaľovaciu listinu v mene spoločenstva u generálneho tajomníka Organizácie spojených národov, ako je ustanovené v článku 17 dohovoru.
Článok 3
Toto rozhodnutie bude uverejnené v Úradnom vestníku Európskych spoločenstiev.
V Bruseli 22. septembra 1997